रोमन कैथोलिकों के नेता चुने जाने के साथ पोप फ्रांसिस शुरू से ही कट्टरपंथियों के निशाने पर रहे हैं, पर हाल ही में वेटिकन में जो कुछ हुआ, वह उनके अब तक के पांच वर्ष के पोप-तंत्र का सबसे भयंकर संकट कहा जा सकता है। पोप फ्रांसिस से पहले के दो पोप कट्टर रूढ़िवादी या कहें कि अनुदारवादी थे। उन दोनों के बीच पोप जॉन पाल द्वितीय और उसके बाद हुए पोप बेनेडिक्ट तीन दशकों तक अपने अनुयायियों को रूढ़िवादिता की ओर ले जाते रहे। पोप फ्रांसिस ने महज साढे़ चार वर्ष में ही चर्च को बहुत-कुछ वापस मध्यकाल में लाने की कोशिश की है, पर कैथोलिक आदर्शवादी दक्षिणपंथी शुरू से उनका विरोध करते आ रहे हैं। पीठ पीछे उनकी आलोचना करने वालों के कारण उनके अनुयायियों में काफी रोष है और वे नहीं चाहते हैं कि पोप फ्रांसिस परंपरागत रूप से रिटायर हों। लेकिन सच यह है कि मीडिया ने उनकी जो उदार छवि बना रखी है, वे वास्तव में वैसे नहीं हैं। गर्भपात, गर्भ-नियंत्रण, समलिंगी विवाह और महिला पादरियों के प्रश्न पर वह परंपरागत कैथोलिक मान्यताओं के पक्षधर हैं। इसके बावजूद कट्टरपंथी लोग उन्हें पसंद नहीं करते।